Skont stħarriġ ġdid tal-Ewrobarometru, 94 % taċ-ċittadini fl-Istati Membri kollha tal-UE jgħidu li l-ħarsien tal-ambjent huwa importanti għalihom. Barra minn hekk, 91 % taċ-ċittadini ddikjaraw li t-tibdil fil-klima huwa problema serja fl-UE. Il-leġiżlazzjoni Ewropea hija meħtieġa sabiex jitħares l-ambjent, skont 83 % ta' dawk mistħarrġa. L-Istħarriġ tal-Ewrobarometru ppubblikat illum jiżvela li ċ-ċittadini jridu li jsir aktar għall-ħarsien tal-ambjent, u li huma jemmnu li r-responsabbiltà għandha tkun kondiviża bejn il-kumpaniji l-kbar u l-industrija, il-gvernijiet nazzjonali u l-UE, kif ukoll iċ-ċittadini stess. Iċ-ċittadini intervistati qiesu li l-aktar modi effettivi biex jiġu indirizzati l-problemi ambjentali huma li “inbiddlu l-mod kif nikkonsmaw” u li “inbiddlu l-mod kif nipproduċu u nagħmlu l-kummerċ”. Il-Kummissarju għall-Ambjent, l-Oċeani u s-Sajd Virginijus Sinkevičius qal: ”Ir-riżultati ta' dan l-istħarriġ mhumiex sorpriża għalina. Bil-Patt Ekoloġiku Ewropew dan huwa eżattament it-tħassib taċ-ċittadini li rridu nindirizzaw. Inħossni fiduċjuż meta nara li hemm l-appoġġ għall-bidliet fundamentali li se nagħmlu fis-soċjetà u fl-ekonomija tagħna, u li n-nies iridu li jkollhom rwol attiv f'dan t-tibdil.” It-tibdil fil-klima, it-tniġġis tal-arja, u l-iskart huma l-aktar tliet kwistjonijiet ambjentali importanti, skont is-sejbiet tal-istħarriġ. Aktar minn tliet kwarti (78 %) tar-rispondenti jemmnu li l-kwistjonijiet ambjentali għandhom effett dirett fuq il-ħajja ta' kuljum u fuq is-saħħa tagħhom. Iktar minn tmienja minn kull għaxar ċittadini huma mħassba dwar l-impatt tas-sustanzi kimiċi preżenti fil-prodotti ta' kuljum. Hemm rikonoxximent li jistgħu jkunu meħtieġa bidliet fundamentali. Fost aktar minn 27,000 persuni intervistati, hemm appoġġ solidu għall-miżuri ta' politika li għandhom l-għan li jnaqqsu l-iskart tal-plastik u r-rimi mal-art tal-iskart. Is-sejbiet juru wkoll li ċ-ċittadini jemmnu li l-prodotti għandhom ikunu ddisinjati b'mod li jiffaċilita r-riċiklaġġ tal-plastik; l-industrija u l-bejjiegħa bl-imnut għandhom jagħmlu sforz biex inaqqsu l-imballaġġ tal-plastik; in-nies għandhom jiġu edukati dwar kif inaqqsu l-ammont ta' skart tal-plastik; u l-awtoritajiet lokali għandhom jipprovdu aktar faċilitajiet adegwati ta' ġbir għall-iskart tal-plastik. L-istħarriġ eżamina wkoll l-attitudnijiet lejn l-industrija tal-ħwejjeġ, u sab livelli għoljin ta' tħassib dwar kwistjonijiet ambjentali u dwar il-kundizzjonijiet tax-xogħol. Ir-rispondenti jesprimu xewqa għal ħwejjeġ li jservu aktar u li jkunu magħmula minn materjali li jistgħu jiġu rriċiklati. Fl-aħħar nett, esprimew appoġġ għal miżuri oħrajn bħall-investiment fir-riċerka u l-iżvilupp, iktar informazzjoni u edukazzjoni, l-inkoraġġiment tan-negozji biex dawn iwettqu attivitajiet sostenibbli u kontroll leġiżlattiv iktar strett. Sfond Dan l-istħarriġ twettaq bejn is-6 u d-19 ta' Diċembru 2019, fit-28 Stat Membru tal-UE ta' dak iż-żmien. Kien hemm madwar 27,498 rispondent minn gruppi soċjali u demografiċi differenti li ġew intervistati wiċċ imb wiċċ f'darhom u bil-lingwa materna tagħhom. Dan l-istħarriġ tal-Ewrobarometru Speċjali huwa s-segwitu ta' stħarriġ tal-Ewrobarometru Speċjali li sar f'Ottubru 2017 dwar l-istess suġġett. Ħafna mill-mistoqsijiet ġew ripetuti f'dan l-Ewrobarometru Speċjali. Għal Aktar Informazzjoni Stħarriġ tal-Ewrobarometru